詠齋偶書呈子通無隠
作者：朱長文
朝代：宋

paragraphs: 夙志在蕭閒，獲此遁幽迹。
喬林無冬春，蒼靄異晨夕。
旁窺疑好峰，俯瞰驚峭壁。
浩然溪山興，盡在陶潛宅。
杖藜行水邊，萍際湛空碧。
良魚不輕游，弱羽猶自惜。
吟髭不禁霜，曉鑑見早白。
古人已深嘆，信是林園客。
遣累假禪鋒，陶情任詩格。
寄聲招友人，來看亭前柏。